Las sabientschas dal mund, concentradas sco sut ina marella: experientschas da vita anticas e modernas, da l’Occident e da l’Orient. Uschia sa laschan caracterisar las istorgettas da sabientscha da l’autur da l’India Anthony de Mello (1931–1987). Fin sia mort era il pader gesuit in zunt enconuschent maister d’exercizis. Sias ovras da renum mundial èn vegnidas translatadas en pliras linguas.

Jesus al matsch da ballape

Jesus Cristus ha ina giada declerà ch’el n’haja anc mai visità in matsch da ballape. Uschia avain jau e mes amis prendì el cun nus ad in gieu. Igl è stà ina battaglia selvadia tranter ils boxists protestants ed ils cruschaders catolics. Ils cruschaders han fatg l’emprim gol. Jesus ha dà auts sbratgs ed ha tratg en l’aria ses chapè. Alura èn ils boxists arrivads enavant. E puspè ha Jesus acclamà selvadiamain ed ha tratg ad aut ses chapè.

Quest depurtament aveva fatg vegnir confus l’um davos nus. El ha pitgà a Jesus sin la spatla ed ha dumandà: «Per tge partida berglais Vus, bun um?»

«Jau», ha Jesus – ch’era entant vesaivlamain agità dal gieu – respundì, «oh, jau na sbragel per nagina partida. Jau sun mo qua per giudair il gieu.»

Il dumandader è sa drizzà vers ses vischin ed ha remartgà in pau da rir: «Hm, in ateist!»

Sin la via da return avain nus explitgà a Jesus la posiziun da las religiuns en il mund dad oz: «Dieu, glieud pietusa è in pievel curius», avain nus ditg, «els paran adina da vulair crair che Dieu saja da lur vart ed encunter la glieud da l’autra partida.»

Jesus ha consentì. «Perquai na ma fixesch jau mai sin religiuns, jau ma fixesch sin umans», ha el ditg. «Umans èn pli impurtants che religiuns. L’uman è pli impurtant ch’il sabat.»

«Ti duessas metter sin la stadaira tes pleds», ha in da nus ditg in pau preoccupà. «Ti es ina giada gia vegnì crucifitgà pervi d’ina chaussa uschia.»

«Gea – e quai da glieud pietusa», ha Jesus respundì cun in surrir turmentant.

La vusch dal chantadur emplaina la halla

Avant ina halla da concert hai jau udì casualmain il suandant discurs: «In chantadur fantastic! Sia vusch emplaina la halla!»

«Gea, intgins da nus han stuì bandunar quella per stgaffir spazi a la vusch!»

Curius! Charas damas, chars signurs, Vus pudais restar tschentads, la vusch dal chantadur emplaina bain la halla, ella na pretenda dentant nagin spazi.

En il decurs d’ina cussegliaziun spiertala hai jau udì casualmain: «Co poss jau avair gugent Dieu sco quai che la Sontga Scrittira pretenda? Co poss jau dar ad el mes entir cor?»

«L’emprim stos ti bandischar or da tes cor tut las chaussas da la creaziun.»

Quai na constat betg! N’hajas nagina tema d’emplenir tes cor cun umans e cun chaussas che ti has gugent, perquai che l’amur envers Dieu na pretenda betg dapli spazi che la vusch d’in chantadur en ina halla da concert.

Amur n’è betg sco in paun: sche jau dun in toc a tai, hai jau damain per auters. Amur sumeglia plitost il paun eucaristic. Sche jau retschaiv el, retschaiv jau l’entir Cristus. Mo perquai na survegns ti betg damain da Cristus; era ti survegns l’entir Cristus, ed il suandant ed il terz medemamain.

Ti pos avair gugent tia mamma cun tes cor entir; ed era tia dunna e mintgin da tes uffants. La miracla è che ti na stos betg dar damain ad auters, sche ti regalas ad insatgi ti’amur entira. Il cuntrari, mintgin dad els survegn ussa dapli. Sche ti has numnadamain gugent mo tes ami ed uschiglio nagin, fas ti amogna ad el in cor ch’è en vardad flaivel. Quel ami gudagnass cun segirezza dapli sche ti dessas era ad auters da quest cor.

E Dieu fiss in perdent sch’el insistiss sin quai che ti dettias tes cor sulettamain ad el. Regala tes cor ad auters, a tia famiglia, a tes amis, e Dieu vegn cun segirezza a gudagnar, sche ti fas amogna ad el tes cor entir.

Jau sun culpant

«Accusà», ha ditg l’inquisitur suprem, «a Vus vegni rinfatschà d’avair encuraschà umans da rumper leschas, tradiziuns e reglas da nossa sontga religiun. Tge avais Vus da dir latiers?»

«Jau confess che jau sun culpaivel, stimà derschader.»

«Vus vegnis accusà da savens esser vegnì vis en cumpagnia da glieud eretica, prostituadas, putgants vulgars, incassaders usurars da taglias, conquistadurs colonials da noss pievel, ditg curt, dal rufid da nossa societad. Tge avais Vus da dir latiers?»

«Jau confess che jau sun culpaivel, stimà derschader.»

«Vus vegnis accusà d’avair crititgà ed attatgà publicamain tut quels ch’èn vegnids tschentads en la baselgia da Dieu il pli sisum. Tge avais Vus da dir latiers?»

«Jau sun culpaivel, stimà derschader.»

«La finala vegnis Vus inculpà d’avair revedì, curregì e mess en dumonda ils sontgs princips e dogmas da nossa cretta. Tge avais Vus da dir latiers? Co avais Vus num, arrestà?»

«Jesus Cristus, stimà derschader.»

Tgi es ti?

Suenter in accident giascheva ina dunna en il coma. Tuttenina ha ella gì il sentiment sco sch’ella vegniss en tschiel ed ella stess davant la sutga dal derschader.

«Tgi es ti?», ha ina vusch dumandà.

«Jau sun la dunna dal president communal», ha ella respundì.

«Jau na hai betg dumandà da tgi che ti es la consorta, mabain tgi che ti es.»

«Jau sun la mamma da quatter uffants.»

«Jau na hai betg dumandà da tgi che ti es la mamma, mabain tgi che ti es.»

«Jau sun scolasta.»

«Jau na hai betg dumandà suenter tia clamada, mabain tgi che ti es.»

Ed uschia ha quai cuntinuà. Tut quai ch’ella respundeva, na pareva betg dad esser ina resposta cuntentaivla sin la dumonda: «Tgi es ti?»

«Jau sun ina cristiana.»

«Jau na hai betg dumandà da tge religiun che ti es, mabain tgi che ti es.»

«Jau sun quella che gieva mintga di en baselgia ed en l’ospital, quella che gidava adina ils vegls, ils malsauns e basegnus.»

«Jau na hai betg dumandà tge che ti has fatg, mabain tgi che ti es.»

Apparentamain n’era l’examen betg reussì, pertge ch’ella ha gì da turnar enavos sin la terra. Cura ch’ella è puspè daventada sauna, ha ella decidì da chattar ora tgi ch’ella era avant quest accident.

Savair bler vul dir dad esser studegià.

Enconuscher auters vul dir dad esser perdert.

Enconuscher ses agen Jau, gliez vul dir dad esser sclerì.

U che ti – ni che ti

Ina dumengia en damaun è Dieu ì cun sontg Pieder a giugar golf. Al lieu da partenza ha Dieu dà l’emprima battida. El ha dà in culp enorm e tramess ina balla enfin en il toc che sa numna ‹rough›, gist sper il traject da cursa, il ‹fairway›.

La balla n’aveva anc betg tutgà dal tut la terra ch’in cunigl è siglì or da las chaglias ed ha piglià giu la balla en sia bucca. Immediat è el currì dal traject da la cursa da golf giu. Qua vegn andetgamain in’evla e piglia il cunigl cun sias griflas. Cun sia preda en las griflas è l’evla sgulada sur il ‹green› ora. In um cun ina buis ha prendì en il visier l’evla ed ha sajettà quella gist durant il sgol. L’evla ha laschà crudar il cunigl. Quel è crudà en il ‹green› e la balla da golf è rudlada da la bucca dal cunigl directamain en la rusna dal ‹green›.

Qua è sontg Pieder sa vulvì vilà vers Dieu ed ha ditg: «Tge vul quai dir? U che ti giogas golf ni che ti fas tuppadads!»

E co statti cun tai?

Vuls ti emprender a chapir il gieu da la vita ni vuls ti sfarlattar il temp cun miraculs?

Charezza mai, ti canagl!

Il retg Friedrich Wilhelm da la Prussia era enconuschent per ses temperament furius. El aveva la disa da sa promenar senza accumpagnament en las vias da Berlin. Sch’el n’aveva betg plaschair d’insatgi durant sia spassegiada – e quai na vegniva betg avant paucas giadas – alura na spetgava el betg ditg e pruvava ora sia channa vi da la povra unfrenda. Uschia n’èsi betg da smirvegliar che la glieud scappava silenziusamain sch’ella veseva dalunsch a vegnir il retg.

In di zappignava Friedrich puspè d’ina via giu. In um da Berlin n’al aveva betg vis baud avunda per anc pudair sa zuppar en ina bargia.

«Ti là!», ha Friedrich ditg, «nua vas ti?»

L’um ha cumenza a tremblar. «En questa chasa qua, Vossa maiestad.»

«È quai tia chasa?»

«Na, Vossa maiestad.»

«La chasa d’in ami?»

«Na, Vossa maiestad.»

«Pertge vas ti alura viaden?»

L’um aveva ussa survegnì tema ch’ins possia tegnair el per in lader. Perquai ha el pensà da dir directamain la vardad: «Per ir ord via a Vossa maiestad.»

«Pertge has ti vulì ir ord via a mai?»

«Perquai che jau hai tema da Vossa maiestad.»

Tar quests pleds è il retg vegnì fitg vilà. El ha piglià il pover um per las spatlas, ha scurlattà quel vehement ed ha sbragì: «Co dastgas di gughegiar d’avair tema da mai! Jau sun tes retg. Ti duajas avair gugent mai! Charezza mai, ti canagl! Charezza mai!»

Ideologias

Igl è fitg depriment da leger, quant crudaivel che umans van enturn in cun l’auter. I suonda ussa in rapport da gasetta che mussa tge metodas da tortura che vegnan pratitgadas en champs da concentraziun moderns:

L’unfrenda blutta vegn liada vi d’ina sutga da metal. Successivamain vegni alura dà ad el pli e pli ferms culps d’electricitad, enfin ch’el confessa quai che vegn giavischà.

Cun il maun chavortg pitga il boier uschè ditg sin l’ureglia d’ina unfrenda, enfin ch’il schumber d’ureglia schloppa.

In arrestà vegn lià sin ina sutga da dentist. Alura entschaiva il dentist a furar, enfin ch’el tutga sin in gnerv. I vegn furà enavant, enfin che l’unfrenda è pronta da cooperar.

Da sia natira e furma anora n’è l’uman betg insatge crudaivel. El daventa crudaivel sch’el è sventiraivel ni sch’el s’expona ad in’ideologia. In’ideologia cunter l’autra; in sistem cunter in auter; ina religiun cunter in’autra. E l’uman vegn pulverisà tranter quellas.

Ils umens ch’han crucifitgà Jesus n’eran probablamain betg umans crudaivels. Ils medems umens ch’èn stads capabels da sviluppar tanta crudaivladad e d’exequir terriblas metodas da tortura ‹mo› per sustegnair in sistem, in’ideologia ni ina religiun pon senz’auter esser stads buns consorts e babs affectuus.

Fissan umans religius plitost seguids l’instinct da lur cor enstagl la logica da lur religiun, alura fissan nus vegnids preservads da terribels aspects e crudaivladads. Per exempel da vesair umans ardents sin il schafot da laina ni da vaivas e famigliars guardond tiers a la cremaziun da lur chars. Milliuns umans innocents èn vegnids mazzads crudaivlamain durant guerras.

Oz, èn noss temp modern, n’è quai betg auter. Fitg blers umans na suondan anc adina betg l’instinct da lur cors.

La gloriola che smatga

Ina giada è in um vegnì tar il medi ed ha ditg: «Signur docter, jau hai sgarschaivel mal il chau, dolurs che jau na rabitsch mai davent. Na pudessas Vus betg dar a mai insatge encunter quai?»

«Senz’auter», ha il medi respundì, «ma l’emprim vuless jau anc sclerir intginas chaussas. Schai ina giada, bavais Vus alcohol?»

«Alcohol?», ha l’um ditg rigurus ed in pau indignà. «Da questas tarladidas chaussas na tutg jau mai en.»

«E co vesi ora cun il fimar?»

«Fimar è insatge disgustus. Mai en mia vita na hai jau tutgà en il tubac.»

«Perdunai, igl è in pau ina dumonda penibla, dentant, Vus enconuschais ils umens... Giais Vus la notg per las pitgognas?»

«Natiralmain betg. Tgi crajais Vus che jau sun? Jau vom a letg mintga saira sin il pli tard a las diesch.»

«Schai ina giada», ha il medi sinaquai dumandà, «quest mal il chau che Vus avais, è quai ina dolur furanta e recenta?»

«Gea», ha l’um ditg. «Exact, gist uschia èsi – ina dolur furanta e recenta.»

«Fitg simpel, mes char! Voss problem è quel che Vossa gloriola, Voss rintg da sontg, giascha memia stretg sin il chau. Nus stuain mo schluccar in pau ella.»

L’amant baterlun

Gia dapi mais sa stentava in um senza success per l’amur d’ina bella matta. El pativa sgarschaivlas painas, perquai che quella al refusava adina puspè. Ma la finala ha l’adurada cedì. «Ve da quel e quel temp là e là», ha la matta declerà a l’inamurà fervent.

Igl era vegnì uschè lunsch. Al lieu fixà aveva l’um finalmain pudì prender plaz dasper sia bella matta. El ha tanschì en sia tastga ed ha prendì ora in gross fasch cun brevs d’amur – igl era las copias dals originals ch’el aveva tramess ils davos mais a sia adurada. Igl eran brevs plain chalur e passiun, ellas discurrivan dal giavisch uschè ardent e dal pudair gustar ils daletgs da l’amur cun sia matta. L’um ha cumenzà a preleger sias brevs davant la charezzada. Uras èn passadas, ed el na chalava betg da preleger.

La finala ha la dunna ditg: «Ti es bain in tamazi! Questas brevs tractan tuttas da mai e da tes desideri per mai. Ed ussa che jau ses qua dasper tai, tge fas ti auter che preleger d’in cuntin tias tuppas brevs.»

«Qua ses jau dasper tai», ha Dieu ditg a ses aderent engaschà, «e ti ta rumpas il chau pervi da mai, ta stentas tia lieunga per discurrer da mai, dovras cudeschs per pudair leger davart mai. Cura ta quieteschas finalmain, e sentas mai?»

Il contact manca

Ina famiglia, bab, mamma e trais uffants, era ventiraivla da pudair passentar quindesch dis da vacanzas sper la mar. Ils uffants faschevan bogn e construivan castels da sablun, ils geniturs ruassavan e legevan.

Mintga di vegniva ina pitschna dunna veglia da la riva si. Ils chavels da quella eran grischs e sgulatschavan en il vent e ses vestgì era tschuf e sdratschà. La dunnetta marmugnava insatge vers sasezza durant ch’ella auzava dal sablun objects mettend quels en in satg da plastic.

Il terz di che la dunna è vegnida da la riva si han ils geniturs clamà ils uffants tar els. Els na duajan betg ir memia datiers da la dunna tschuffa. Cura che lezza è passada sperasvi, sco ils dis avant, sa sbassond cuntinuadamain per auzar si insatge, ha ella salidà la famiglia cun in surrir. Ma ses salid n’è betg vegnì respundì.

Intginas emnas pli tard, puspè a chasa en la patria, è la famiglia vegnida a savair da la dunnetta tras enconuschents ch’eran stads en la medema regiun en vacanzas. La dunna veglia tschuffa ed en sdratscha auzava si dal sablun stgaglias da vaider. Ella aveva elegì in’incumbensa da la vita, ella impediva ch’ils uffants sa taglian ils pes a la riva da la mar.

Indicaziuns bibliograficas

Anthony de Mello. Sabientschas e sentenzas. Cumparidas en La Quotidiana 1998. Maletg da la cuverta: PD via Pixabay. Tut ils dretgs d’autur(a) / chasa editura resalvads. Ediziun epub: www.chattà.ch (2011).